‘มิลล์คอน’อวดกำไรโตกระฉูด
ราคา-ขายเหล็กขยับตามศก.&nbsp;&#8216;ริชเอเชีย&#8217;แย่ลงแบกดอกสูง
21 ส.ค. 2554

ราคา-ขายเหล็กขยับตามศก. ‘ริชเอเชีย’แย่ลงแบกดอกสูง
มิลล์คอน กำไรทะลักอานิสงส์ยอดขายราคาเหล็กขยับ ขณะที่ ริช เอเชีย แบกต้นทุนเงินกู้เพิ่มขึ้น
นายสิทธิชัย ลีสวัสดิ์ตระกูล กรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า ผลดำเนินงานไตรมาสแรกสิ้นสุดวันที่ 31 มี.ค. 2554 กำไรสุทธิ 155.47 ล้านบาท กำไรต่อหุ้น 0.09 บาท เพิ่มขึ้น 148 ล้านบาท หรือ 1,948% จากช่วงเดียวกันปีก่อน ซึ่งกำไร 7.59 ล้านบาท
กรรมการผู้จัดการ กล่าวว่า กำไรที่เพิ่มขึ้นเป็นผลจากยอดขายเติบโตขึ้นมาก และกำไรจากอัตราแลกเปลี่ยน โดยมีรายได้ขายและบริการ 3,666 ล้านบาท เพิ่มขึ้น 1,247 ล้านบาท หรือ 51% จากภาวะเศรษฐกิจที่ปรับตัวดีขึ้น และความต้องการใช้เหล็กซ่อมแซมทรัพย์สินที่เสียหายจากภัยธรรมชาติ
 
“การปรับตัวของมิลล์คอนในการผลิตเหล็กคุณภาพป้องกันแผ่นดินไหว และการลดต้นทุนการผลิตที่ดีพอสมควร ทำให้กำไรขั้นต้นดีขึ้นเป็น 191 ล้านบาท เพิ่มขึ้น 103 ล้านบาท หรือ 118% อัตรากำไรขั้นต้นเพิ่มจาก 3.32% เป็น 5.21%” ผู้บริหาร กล่าว
นายสิทธิชัยกล่าวถึงทิศทางกำไรไตรมาส 2 ยังดีต่อเนื่อง เชื่อว่าไตรมาส 4 นี้ หลังจากโครงการกรีนมิลล์ ดำเนินการเสร็จ จะช่วยให้ผลประกอบการดีต่อเนื่อง และเกิดการเปลี่ยนแปลงครั้งสำคัญ
ด้านบริษัท ริช เอเชีย สตีล (RICH) ไตรมาสแรกปีนี้ ขาดทุนสุทธิ 8.63 ล้านบาท ขาดทุนต่อหุ้น 0.009 บาท แย่ลงมากเมื่อเทียบช่วงเดียวกันปีก่อน มีกำไร 12.89 ล้านบาท หรือลดลง 21.54 ล้านบาทคิดเป็น 167%
บริษัทมีรายได้เพิ่มขึ้นมากถึง 96% เป็น 1,066 ล้านบาท จากยอดขายสินค้าสำเร็จรูปและวัตถุดิบเพิ่มมากขึ้น ผลจากเศรษฐกิจในประเทศมีแนวโน้มที่ดี แต่ขณะเดียวกันต้นทุนการขายเพิ่มขึ้น 516 ล้านบาท หรือ 101% จากช่วงเดียวกันปีก่อน 1,027 ล้านบาท ตามยอดขายที่เพิ่มขึ้นและราคาวัตถุดิบเฉลี่ยปรับขึ้น 16%
ปัจจัยสำคัญที่ทำให้ RICHขาดทุน มีสาเหตุจากต้นทุนการเงินเพิ่มขึ้นเป็น 36 ล้านบาท หรือเพิ่มขึ้น 358% เนื่องจากมีการกู้เงินเพิ่มเติมนำไปลงทุนในบริษัทย่อยและเป็นทุนหมุนเวียนในบริษัท ซึ่งอัตราดอกเบี้ยเงินกู้มีการปรับตัวขึ้นเล็กน้อย อีกทั้งมีการรับรู้ดอกเบี้ยผิดนัดชำระที่ถึงกำหนดชำระบางส่วน
 
“เงินกู้ยืมที่ถึงกำหนดชำระที่ค้างชำระบางส่วนตามเงื่อนไขสัญญาเงินกู้ อยู่ระหว่างการเจรจาเงื่อนไขการชำระหนี้ใหม่กับสถาบันการเงิน” บริษัทระบุ